नगरपालिका नसीराबाद हाऊसिंग बोर्ड के अधिशाषी अधिकारी गणपतलाल खटीक ने बुधवार को पत्र जारी कर कनिष्ठ अभियंता मनीष श्रीवास्तव से सड़क निर्माण के दौरान अनुपस्थित रहने के लिए स्पष्टीकरण देने के आदेश दिए। दूसरी ओर नगर पालिका ईओ खटीक ने नगर निगम के एक्सईएन को पत्र भेजकर बताया कि नगर मेें मुख्यमंत्री की बजट घोषणा के अंतर्गत सड़क निर्माण और मरम्मत का कार्य प्रगतिरत है जहां सदर बाजार नसीराबाद में ठेकेदार द्वारा घटिया कार्य करने की शिकायतें जनप्रतिनिधियों और आमजन की तरफ से उन्हें प्राप्त हो रही है तथा समाचार पत्रों में भी ऐसी खबरे प्रकाशित हुई हैं। नगरपालिका ईओ ने एक्सईएन से सड़क निर्माण कार्य का शीघ्र निरीक्षण कर कनिष्ठ अभियंता को मापदंडाें के अनुसार कार्य करवाने को निर्देशित करने के लिए लिखा है। दूसरी ओर नगरपालिका ईओ खटीक ने जेईएन श्रीवास्तव को पत्र देकर बताया कि सदर बाजार में बनाई जा रही सड़क निर्माण के लिए जनप्रतिनिधियों ने उन्हें फोन पर घटिया स्तर के निर्माण की शिकायते की और इस दौरान जेईएन कार्यस्थल से अनुपस्थित थे जिससे ईओ को ठेकेदार को काम रोक देने के आदेश देने पड़े। नगरपालिका ईओ ने जेईएन से अनुपस्थिति के लिए स्पष्टीकरण देने और सड़क निर्माण कार्य निर्धारित तकनीकी मानदंडों के अनुसार पूर्ण कराने के आदेश दिए है।